text: Retten i Sønderborg indfører adgangskontrol efter bombetrussel
  10 september 2019 kl. 09.01
  Mandag aften modtog politiet en trussel om en bombe i retten Sønderborg. Undersøgelser fra stedet viser dog ikke tegn på sprængstof, og retten fungerer som normalt.
  Politiet modtog mandag aften kl. 20.45 en mail med en bombetrussel mod retten i Sønderborg. I samme mail retter gerningsmanden også en trussel mod statsadvokaturen i Viborg.
  - I går aftes modtog vi en mail med en trussel mod retten i Sønderborg. Vi har været nede på stedet og undersøge, men der er ingen spor af sprængstof. Derfor arbejder retten som normalt, fortæller Helle Lundberg, der arbejder ved kommunikationsenheden på Syd- og Sønderjyllands Politi.
  Tirsdag morgen har der været adgangskontrol til retten. Man har dog ikke fundet noget usædvanligt i den forbindelse, så derfor arbejder retten fuldstændig, som den plejer.
  Syd- og Sønderjyllands Politi arbejder på nuværende tidspunkt på at finde ud af, hvor mailen kommer fra.
  